คณะกรรมการโรคติดต่อกรุงเทพมหานคร มีมติผ่อนปรนให้มีการจำหน่ายเครื่องดื่มแอลกอฮอล์ได้ เฉพาะซื้อกลับบ้านเท่านั้น
คณะกรรมการโรคติดต่อกรุงเทพมหานคร มีมติผ่อนปรนให้มีการจำหน่ายเครื่องดื่มแอลกอฮอล์ได้ เฉพาะซื้อกลับบ้านเท่านั้น ร้อยตำรวจเอก พงศกร ขวัญเมือง โฆษกกรุงเทพมหานคร(กทม.) แถลงผลการประชุมคณะกรรมการโรคติดต่อกรุงเทพมหานครตามพระราชบัญญัติ(พ.ร.บ.) โรคติดต่อ พ.ศ.2558 ครั้งที่ 11/2563 ว่า คณะกรรมการโรคติดต่อกรุงเทพมหานคร ได้มีมติผ่อนปรนให้มีการจำหน่ายเครื่องดื่มแอลกอฮอล์ตั้งแต่วันที่ 3 พฤษภาคม 2563 ตามแนวทางของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เเละ กทม. ซึ่งจะปรับลดการเว้นระยะห่างจากเดิม 2 เมตรเป็น 1 เมตร โดยร้านอาหารและเครื่องดื่ม คาเฟ่ สามารถเปิดบริการได้ ต้องมีจัดการเว้นระยะห่าง 1-1.5 เมตร เเละต้องมีฉากกัน หากจัดระยะห่างเกิน 1.5 เมตร ไม่ต้องมีฉากกั้น สำหรับร้านอาหารที่มีพื้นที่เกิน 200 ตารางเมตร ต้องมีการคัดกรองอุณหภูมิผู้ใช้บริการอย่างเข้มงวด ห้ามดื่มเครื่องดื่มแอลกอฮอล์ในร้าน ให้เฉพาะซื้อกลับบ้านเท่านั้น ขณะที่ ตลาดนัด ตลาดสด ตลาดน้ำ และตลาดชุมชน สามารถเปิดได้แต่ต้องมีมาตรการคัดครองตรวจวัดอุณหภูมิเเละจำกัดคนเข้าให้เหมาะสมต่อพื้นที่ และทุกคนที่อยู่ในตลาดต้องสวมหน้ากากอนามัยตลอดเวลา ในส่วนของห้างสรรพสินค้า ธุรกิจโทรคมนาคม สามารถเปิดบริการได้ ร้านตัดผม ต้องมีการเว้นระยะห่างระหว่างเก้าอี้ 1-1.5 เมตรเเละห้ามลูกค้านั่งรอคิวภายในร้าน เจ้าของร้านต้องมีสมุดจดรายชื่อเเละเบอร์โทรผู้ที่เข้ามาใช้บริการ ในกรณีร้านตัดขนสัตว์จะเพิ่มเติมกรณีสปาและอาบน้ำสัตว์เข้ามา แต่เจ้าของกิจการต้องมีมาตรการควบคุมที่เข้มงวด ส่วนคลินิก สถานพยาบาล โรงพยาบาล สามารถเปิดได้ ยกเว้นคลินิกเสริมความงาม คลินิกเวชกรรม คลินิกลดน้ำหนัก ยังไม่มีคำสั่งให้เปิด ในส่วนของกีฬาในร่มที่ปรับลดนั้น กทม. ยังไม่มีการอนุญาตให้เปิด แต่ให้เพิ่มเติมกีฬากลางแจ้ง คือ เทนนิส ยิงปืน ยิงธนู ขี่ม้า และสุดท้ายคือ สวนสาธารณะสามารถเปิดได้ โดยให้ออกกำลังกาย ห้ามจำหน่ายอาหารยกเว้นเครื่องดื่มเเละผู้ที่มาออกกำลังกายต้องสวมใส่หน้ากากอนามัยทุกคนเช่นกัน